Ir-Regolament tal-Kunsill (KE) Nru 779/97
ta' l-24 ta' April 1997
li jintroduċi arranġamenti għat-tmexxija ta' l-isforz tas-sajd fil-Baħar Baltiku
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u b'mod partikolari l-Artikolu 43 tiegħu,
Wara li kkunsidra l-proposta mill-Kummissjoni [1],
Wara li kkunsidra l-opinjoni tal-Parlament Ewropew [2],
Wara li kkunsidra l-opinjoni tal-Kumitat Ekonomiku u Soċjali [3],
Billi, skond it-termini ta' l-Att ta' Dħul ta' l-1994, arranġamenti transitorji li jiggvernaw id-dħul għal ilmijiet għandhom japplikaw sakemm is-sistema Komunitarja ta' permessi ta' sajd speċjali tiġi introdotta; billi dawn l-arranġamenti huma imniżżlin fir-Regolament tal-Kummissjoni (KE) Nru 3237/94 [4];
Billi dawn l-arranġamenti jfissru illi miżuri Komunitarji ser jiġu adottati li jistipulaw il-kondizzjonijiet għal aċċess għal ilmijiet u riżorsi u għat-tkomplija ta' attivitajiet ta' sajd u li jintroduċu sistema Komunitarja ta' permessi ta' sajd speċjali; billi dan ir-Regolament jistabbilixxi dawn il-miżuri;
Billi t-tagħrif li hemm bżonn li jinġabar fuq l-isforz tas-sajd impjegat minn bastimenti tal-Komunità fl-industriji tas-sajd li għalihom japplikaw l-arranġamenti, sabiex tintlaħaq fehma aktar ċara ta' l-isfruttament ta' dawk l-industriji tas-sajd;
Billi hija r-responsabbilità ta' l-Istat Membru tal-bandiera li jdaħħal arranġamenti għall-kontroll ta' l-isforz tas-sajd; billi għalhekk jeħtieġ illi tiġi żgurata t-trasparenza u l-ekwità fil-proċeduri ta' tmexxija u kontroll;
Billi l-kontroll ta' l-isforz tas-sajd fil-Baħar Baltiku mhuwiex ser jippreġudika l-iffissar min-naħa tal-Kunsill ta' livelli għall-isforz tas-sajd skond il-proċedura mniżżla fl-Artikolu 8 tar-Regolament tal-Kunsill (KEE) Nru 3760/92 ta' l-20 ta' Diċembru 1992 li jistabbilixxi sistema Komunitarja għall-industriji tas-sajd u l-akwakultura [5], b'mod partikolari biex iqisu l-kondizzjoni tar-riżorsi f'dik iz-zona,
ADOTTA DAN IR-REGOLAMENT:
L-Artikolu 1
Dan ir-Regolament jistabbilixxi l-proċedura għall-introduzzjoni ta' sistema għat-tmexxija ta' l-isforz tas-sajd fiz-zoni IBSFC (suddiviżjonijiet 22 sa 32) li jaqgħu taħt is-sovranità jew fi ħdan il-ġurisdizzjoni ta' l-Istati Membri.
Is-sistema għandha tidħol fis-seħħ fl-1 ta' Jannar 1998.
L-Artikolu 2
1. L-Istati Membri għandhom jabbozzaw lista ta' l-ismijiet ta' vapuri tas-sajd li jtajru l-bnadar rispettivi tagħhom li huma awtorizzati li jimpenjaw ruħhom f'attivitajiet ta' sajd fl-industriji tas-sajd imfissra fl-Anness.
2. L-Istati Membri jistgħu 'l quddiem jbiddlu l-bastimenti mniżżlin fil-listi tagħhom jew jinkludu bastimenti oħra, sakemm il-jeddijiet għas-sajd jeżistu u bil-kondizzjonijiet pertinenti li jirriżultaw mill-applikazzjoni ta' l-Artikolu 11 tar-Regolament (KE) Nru 3760/92.
L-Artikolu 3
Kull Stat Membru għandu joħroġ permessi speċjali ta' sajd skond ir-Regolament tal-Kunsill (KE) Nru 1627/94 tas-27 ta' Ġunju 1994 li jipprovdi dispożizzjonijiet ġenerali dwar il-permessi speċjali għas-sajd [6] għal bastimenti li jimpenjaw ruħhom f'attivitajiet ta' sajd fl-industriji tas-sajd imsemmijin fl-Anness.
L-Artikolu 4
1. L-Istati Membri għandhom jibagħtu lill-Kummissjoni sa l-iktar tard it-30 ta' Settembru 1997 tagħrif dwar il-listi ta' bastimenti msemmijin li hemm riferenza għalihom fl-Artikolu 2.
2. L-Istati Membri għandhom jinnotifikaw lill-Kummissjoni f'intervalli regolari b'kull bidla fit-tagħrif imsemmi fil-paragrafu 1.
3. Il-Kummissjoni għandha tgħaddi t-tagħrif msemmi fil-paragrafi 1 u 2 lill-Istati Membri l-oħra.
L-Artikolu 5
Fejn meħtieġ, il-Kunsill, li jimxi skond il-proċedura mniżżla fl-Artikolu 8(4) tar-Regolament (KEE) Nru 3760/92, jista' jiffissa livelli għall-isforz tas-sajd billi jqis b'mod partikolari l-kondizzjonijiet tal-ħażniet fl-industriji tas-sajd imsemmijin fl-Anness ta' hawnhekk.
L-Artikolu 6
1. L-Istati Membri għandhom jieħdu passi biex jiżguraw kontroll a posteriori ta' l-isforz tas-sajd skjerat mill-bastimenti li jtajru l-bnadar tagħhom fl-industriji tas-sajd msemmijin fl-Anness.
2. Qabel il-31 ta' Diċembru 1997, il-Kunsill għandu jieħu deċiżjoni dwar proposta sottomessa mill-Kummissjoni, sa l-aktar tard it-30 ta' Ġunju 1997, għal emendi lir-Regolament tal-Kunsill (KEE) Nru 2847/93 tat-12 ta' Ottubru 1993 li jistabbilixxi sistema ta' kontroll applikabbli għal politika ta' sajd komuni [7] u b'mod partikolari f'dak illi jirrigwarda it-Titolu IIa dwar ir-reġistrazzjoni ta' tagħrif dwar l-isforz tas-sajd fil-ġurnal tal-bastiment, il-proċeduri biex jintbagħtu il-listi ta' bastimenti msemmijin lill-Kummissjoni, il-ġbir ta' tagħrif dwar l-isforz tas-sajd mill-Istati Membri u li jintbagħat it-tagħrif miġbur dwar l-isforz tas-sajd lill-Kummissjoni, sabiex tiġi żgurata konformità ma' l-arranġamenti għat-tmexxija ta' l-isforz tas-sajd imsemmi f'dan ir-Regolament.
L-Artikolu 7
1. Dan ir-Regolament għandu japplika għal bastimenti li fihom iktar minn 15-il metru bejn il-perpendikolari jew 18-il metru globalment.
2. L-isforz tas-sajd ta' bastiment taħt dak il-limitu għandu jiġi valutat globalment għal kull industrija tas-sajd.
L-Artikolu 8
Dan ir-Regolament għandu jidħol fis-seħħ fis-seba' jum wara dak tal-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fil-Lussemburgu, fl-24 ta' April 1997.